b'\n_START_ARTICLE_\nIikka Niemel\xc3\xa4\n_START_PARAGRAPH_\nIikka Niemel\xc3\xa4 (25. maaliskuuta 1888 Liminka \xe2\x80\x93 30. marraskuuta 1964) oli suomalainen opettaja, tenorilaulaja ja toimittaja. H\xc3\xa4n kirjoitti oululaiseen Kaleva-lehteen nimimerkill\xc3\xa4 T\xc3\xa4hyst\xc3\xa4j\xc3\xa4._NEWLINE_Niemel\xc3\xa4 valmistui kansakoulunopettajaksi Sortavalan opettajaseminaarista 1910 ja h\xc3\xa4n opiskeli sitten Helsingin musiikkiopistossa laulua Abraham Ojanper\xc3\xa4n johdolla. Niemel\xc3\xa4 piti Heikki Toppilan kanssa yhteisen laulu- ja lausuntaillan elokuussa 1913 Limingan nuorisoseurantalolla ja vuonna 1914 h\xc3\xa4nell\xc3\xa4 oli oma konsertti Turun Akatemia-salissa. My\xc3\xb6hemmin Niemel\xc3\xa4 piti viel\xc3\xa4 konsertit Oulussa 1915 ja Helsingiss\xc3\xa4 1917. Musiikkiopintojen ohella h\xc3\xa4n ty\xc3\xb6skenteli opettajana ensin Tampereella 1911\xe2\x80\x931913 ja sitten Helsingiss\xc3\xa4 vuodesta 1913 alkaen._NEWLINE_Niemel\xc3\xa4 opiskeli 1921\xe2\x80\x931922 Leipzigin kuninkaallisessa konservatoriossa ja h\xc3\xa4n piti Leipzigiss\xc3\xa4 my\xc3\xb6s konsertin. H\xc3\xa4n erosi opettajantoimesta 1926 ja ryhtyi vapaaksi taiteilijaksi pit\xc3\xa4en konsertteja Suomen ohella my\xc3\xb6s Tallinnassa ja Haaparannalla. H\xc3\xa4n johti 1930-luvulla my\xc3\xb6s Ilveskorven, Limingan ja Kempeleen kuoroja ja esiintyi kuorojen kanssa my\xc3\xb6s radiossa._NEWLINE_Niemel\xc3\xa4 aloitti ty\xc3\xb6ns\xc3\xa4 Kaleva-lehden toimittajana vuonna 1927. H\xc3\xa4n kiersi kolmen vuosikymmenen ajan Pohjois- ja Keski-Pohjanmaalla ensin polkupy\xc3\xb6r\xc3\xa4\xc3\xa4 ja sitten Kaleva-lehden Studebaker Commander -henkil\xc3\xb6autoa k\xc3\xa4ytt\xc3\xa4en tekem\xc3\xa4ss\xc3\xa4 juttuja paikallisista aiheista. Kirjoitukset julkaistiin Kalevassa nimimerkill\xc3\xa4 T\xc3\xa4hyst\xc3\xa4j\xc3\xa4. Niemel\xc3\xa4 kirjoitti my\xc3\xb6s osuuskuntien ja seurojen historiikkeja sek\xc3\xa4 laati historiallisen kolmiosainen kuvaelman Lakeuden menneisyytt\xc3\xa4 joka esitettiin kes\xc3\xa4ll\xc3\xa4 1957 Limingan maakuntajuhlilla.'